**Газета Медицина для Вас № 06 от 24.04.19г**

**Бейәдептіліктен - аулақ бол**

Қоғамымыздың басты байлығы –адам десек, оның ең құнды қазынасы –денсаулық!Жастар біздің болашағымыз. Сол үміт артып отырған жастарымыздың денсаулығы қандай деңгейде?. Денсаулықтарын сақтауда жастар кездейсоқ,бейәдеп жыныстық қатынас арқылы жыныстық жолмен берілетін созылмалы жұқпалар немесе АИТВ сияқты жазылмас дерттің жұғуы туралы және жұққан дерттің бүкіл иммундық жүйесінің қызметіне,сонымен қоса өмірлеріне жат өзгеріс әкелетінін біле ме екен?

Тағы да тілге тиек етіп отырған АИТВ/ЖИТС -індеті.

АИТВ - ЖИТС-ның басты себебі болып табылатын індет. АИТВ –мен жұқпаланған адамның қаны, шәуеті, қынап сұйықтары немесе ана сүті дені сау адамға АИТВ-ның берілуі мүмкін сұйықтықтар. Нашақорлардың бірнеше рет инелер мен шприцтерді пайдалану АИТВ-ның таратылуына әкеліп соғады. Тұрмыстық жағдайда тамақ,су,ыдыс,төсек арқылы ,жүзу бассейнінде,сүйіскенде,киім кешек,моншаға түскенде, жәндіктер шаққанда,ортақ дәретхана арқылы жұқпайды.

АИТВ адам ағзасына түсе отырып, иммундық жүйенің жасушаларын зақымдайды, нәтижесінде оның қызметі қысымға тап болады да ЖИТС — жұқтырылған иммун тапшылығы синдромы дами бастайды. Науқастың ағзасы инфекциялар мен ісіктерден қорғану мүмкіндігін жоғалтады, қалыпты иммундық жүйесі бар адамдарға тән болмайтын екіншілік оппортунистік аурулар пайда болады.

Дерттің көпшілігі репродуктивті ерлер мен әйелдер арасында жыныстық жолмен кең таралып отыр.Болашақ ұрпақ әкелетін жас аналарымыз осы жазылмас дертке ұшыраса ұлтымыздың болашағы не болмақ?.Оған қоса осы жұқпа диагнозын естігеннен кейін қаншама тағдырлар күйзеліске түсіп, отбасынан айрылып, тағдыр тәлкегіне түсіп жатады.

Кейбір арман арқалап үлкен қалаға келген қыздарымыз арларын сатып, көше кезіп жеңіл жолмен ақша табу көзін тауып, арты осы айықпас дертке ұшырап опық жеуде.

Ал орда бұзар жігіттеріміздң тіршілігі де көңіл көншітпейді.Бұған дәлел: кейінгі кездегі ерлер мен ерлер арасындағы жыныстық қатынастың белең алуы. Бұл не- ? Жастарымыздың батысқа еліктеуі ме, әлде денсаулықтарына немқұрайлығы ма? Күнделікті қызмет барысында кәмелеттік жасқа толған немесе асқан дені сау жастарымыздың осы жазылмас дертке ұшырап жатқанда, бұлыңғыр болашағын көз алдымызға елестеткенде көңіліміз құлазиды.? Бұл дерт бұдан ары қарай осы қарқынмен өсетін болса ұлтымыздың құлдырауы, тегіміздің жоғалуы, қанымыздың әлсіреуі, ұлт болашағының құруының бірден бір жолы.

Қазіргі кезде АИТВ жұқпасы республикамыздың барлық аймақтарында тіркеліп отыр.Мамандардардың мәліметтеріне қарағанда АИТВ/ЖИТС республикада шоғырланған сатыда тұр.Жұқпаның тіркелуі жағынан ,бұрынғы жылдарда Астана қаласы орта деңгейде болса, биылғы жылы жоғарғы деңгейлік сатыға көшті.Бұл біріншіден қаламызға жан жақтан әр түрлі бағытта жастардың шоғырлануы,екіншіден жастардың бейәдептілікке салынып, кездейсоқ жыныстық жанасу кезінде сақтандыру шараларын пайдаланбауы. Қорғалмаған жыныстық қатынастарда АИТВ-ның жұғу қатері көбінесе қатынас типіне және серіктестер рөліне қатысты болады.

Астана қаласы бойынша АИТВ-ның соңғы 10 жылда жыныстық жолмен жұғу деңгейі 2 есеге өсті, яғни 84%-ды құрайды, соның ішінде гомосексуальдық таралу жолы бұрынғы жылдары мүлде тіркелмесе, бүгінгі күні 12,1%-ды құрайды.Соңғы жылдары кәмелетке толмаған оқушылар мен зейнеткерлер арасында да тіркелуде.Жалпы жұқтырғандардың 65%-ын 20-39, 23%-ын 40-49 жас, 11% -ын 50ден жоғары жас аралығындағылар құрайды .

**АИТВ-ны жұқтырып алмас үшін, есіңізде болсын::**

-некесіз, бейәдеп, кездейсоқ кез-келген жыныстық қатынастан аулақ болыңыз .Жыныстық серіктестеріңіз неғұрлым көп болса, жұқтыру қаупі де соғұрлым арта түседі.

-Жыныстық жолмен берілетін жұқпалар (ЖЖБЖ) АИТВ-жұқпасын жұқтыру қауіпін жоғарылатады,

-АИТВ-дан және жыныстық жолмен берілетін аурулардан , жүктіліктен қорғайтын жалғыз нәрсе –мүшеқап.

Егер сізде қандай бір күдікті жыныстық қатынастар болса, тексеріліп, кеңестер алғыңыз келсе Астана қаласының ЖИТС орталығына хабарласыңыз.

Біздің мекен-жайымыз: Астана қаласы , І.Есенберлин көшесі 5/1

Сенім телефоны: 38-04-64 .

Астана қаласының «ЖИТС-тың алдын алу

 және оған қарсы күрес орталығы»

МКҚК –ның маманы Ж.Смағұлова